КупщIафIэу зэдолажьэ
КъБРм щыIэ МВДм щекIуэкIащ ведомствэм и Жылагъуэ советым и зэIущIэ.
Абы хэтащ республикэм къэрал кIуэцI IуэхухэмкIэ и министр, полицэм и генераллейтенант Ромашкин Игорь, МВДм унафэщIхэм ядэлэжьэнымкIэ и управленэм (УРЛС) и унафэщI, къэрал кIуэцI къулыкъум и полковник Гуляев Алексей, КъБРм щыIэ МВДм и Жылагъуэ советым хэтхэр.
Къызэхуэсахэм защыхуигъазэм министрым къыхигъэщащ:
Зэманым къигъэлъэгъуащ Жылагъуэ советхэм мыхьэнэшхуэ зэраIэр икIи республикэм щыпсэухэмрэ хабзэхъумэ IэнатIэхэмрэ я зэпыщIэныгъэр нэхъри гъэбыдэным зэрыхуэщхьэпэр. Си гугъэщ Жылагъуэ советыр зэрылажьэ илъэсхэм республикэм щыпсэухэм абы и мыхьэнэр тэмэму къагурыIуауэ.
Министрым жиIащ Жылагъуэ советхэр сэбэп зэрыхъур цIыхухэм къэрал кIуэцI IэнатIэхэм къыхуащI дзыхьыр егъэфIэкIуэным, къытщIэхъуэ щIэблэр хэкупсэу гъэсэным, цIыхухэм хабзэр ягъэзэщIэным, Урысей МВДм къыхилъхьэ Iуэхухэр зэфIэхыным теухуауэ.
ЗэIущIэм Iуэху гуапэкIэ къыпащащ. Сабийхэм папщIэ ирагъэкIуэкIа «Си адэанэр полицэм щолажьэ» сурэтхэмкIэ урысейпсо зэпеуэм и Iыхьэу республикэм къыщызэрагъэпэща зэхьэзэхуэм къыхэжаныкIахэм гулъытэ хуащIащ. Ведомствэм и лэжьакIуэхэм я сабиитху а зэпеуэм щытекIуати, абыхэм дипломхэмрэ саугъэт лъапIэхэмрэ иратащ.
АдэкIэ МВДм дэлажьэ Жылагъуэ советым и унафэщI Балъкъыз Валерэ илъэсищым яхузэфIэкIам щигъэгъуэзащ зэIущIэм хэтахэр.
Советыр и къалэным пэлъэщ гупу зэрыубыдащ. Къэтпщытэж пIалъэм дэри, КъБРм щыIэ МВДм и щIыналъэ IэнатIэхэм я жылагъуэ советхэми лэжьыгъэ пыухыкIа едгъэкIуэкIащ хабзэхъумэхэр цIыхум, жылагъуэм, къэралым и хъумакIуэ нэсу зэрыщытыр къэгъэлъэгъуэным теухуауэ, къыхигъэщащ Балъкъызым.
Къызэхуэсахэм фIыщIэ хуащIащ хабзэмрэ мамырыгъэмрэ ди щIыналъэм щыгъэбыдэным ехьэлIауэ республикэм къэрал кIуэцI IуэхухэмкIэ и органхэм зэфIагъэкIа лэжьыгъэм папщIэ.
Ромашкин Игорь Жылагъуэ советым хэт псоми ведомствэм къыбгъэдэкI ЩIыхь тхылъхэр яритащ икIи фIыщIэ яхуищIащ.
Дыгулыбгъу Жантинэ.
